b"\n_START_ARTICLE_\nMarie Josephine de Savoia\n_START_SECTION_\nFamilie\n_START_PARAGRAPH_\nMaria Giuseppina Luigia di Savoia s-a n\xc4\x83scut la palatul regal din Torino la 2 septembrie 1753 \xc8\x99i a fost al treilea copil \xc8\x99i a doua fiic\xc4\x83 a Prin\xc8\x9bului Victor Amadeus de Savoia \xc8\x99i a so\xc8\x9biei sale, infanta Maria Antonietta a Spaniei. La momentul na\xc8\x99terii sale, bunicul patern Carol Emanuel al III-lea al Sardiniei era rege al Sardiniei. P\xc4\x83rin\xc8\x9bii ei de\xc8\x9bineau titlu de duce \xc8\x99i duces\xc4\x83 de Savoia._NEWLINE_Printre fra\xc8\x9bii ei s-au inclus trei regi ai Sardiniei: viitorii Carol Emanuel al IV-lea, Victor Emmanuel I \xc8\x99i Carol Felix. Sora sa mai mic\xc4\x83, Maria Carolina, s-a c\xc4\x83s\xc4\x83torit cu regele Saxoniei.\n_START_SECTION_\nC\xc4\x83s\xc4\x83torie\n_START_PARAGRAPH_\nMaria Giuseppina s-a logodit cu prin\xc8\x9bul francez Louis Stanislas Xavier de Fran\xc8\x9ba, Conte de Provence. So\xc8\x9bul ei a fost viitorul rege Ludovic al XVIII-lea al Fran\xc8\x9bei._NEWLINE_Nunta a avut loc prin procur\xc4\x83 la 16 aprilie 1771 \xc3\xaen Sardinia \xc8\x99i \xc3\xaen persoan\xc4\x83 la 14 mai 1771 la Palatul Versailles. Un bal luxos a urmat nunta la 20 mai. _NEWLINE_Noua contes\xc4\x83 de Provence era considerat\xc4\x83 ur\xc3\xa2t\xc4\x83, plictisitoare \xc8\x99i ignorat\xc4\x83 la curtea Fran\xc8\x9bei. Ast\xc4\x83zi \xc8\x99tim c\xc4\x83 aceste zvonuri erau r\xc4\x83sp\xc3\xa2ndite de sus\xc8\x9bin\xc4\x83torii Mariei Antoaneta \xc3\xaen rivalitatea care a ap\xc4\x83rut cur\xc3\xa2nd dup\xc4\x83 ce fratele cel mic, contele de Artois s-a c\xc4\x83s\xc4\x83torit cu sora contesei, aduc\xc3\xa2nd astfel \xc3\xaenc\xc4\x83 o prin\xc8\x9bes\xc4\x83 savoiard\xc4\x83 la Versailles \xc8\x99i cre\xc3\xa2nd astfel o mic\xc4\x83 curte piemontez\xc4\x83._NEWLINE_Unele c\xc4\x83r\xc8\x9bi de istorie sus\xc8\x9bin c\xc4\x83 mariajul a r\xc4\x83mas neconsumat din cauza impoten\xc8\x9bei lui Louis Stanislas (potrivit Antoniei Fraser), sau a refuzului s\xc4\x83u de a se culca cu so\xc8\x9bia sa din cauza lipsei igienei personale a ei. Aparent, ea nu se sp\xc4\x83la pe din\xc8\x9bi, nu se pensa \xc8\x99i nu folosea nici un parfum._NEWLINE_\xc3\x8en ciuda faptului c\xc4\x83 se presupune c\xc4\x83 Louis Stanislas nu era \xc3\xaendr\xc4\x83gostit nebune\xc8\x99te cu so\xc8\x9bia sa, el s-a l\xc4\x83udat c\xc4\x83 cei doi se bucur\xc4\x83 de rela\xc8\x9bii conjugale viguroase. El a declarat c\xc4\x83 so\xc8\x9bia lui era gravid\xc4\x83 atunci c\xc3\xa2nd se \xc8\x99tia c\xc4\x83 Louis Auguste \xc8\x99i so\xc8\x9bia lui Maria Antonia de Austria (Maria Antoaneta), nu au consumat \xc3\xaenc\xc4\x83 c\xc4\x83s\xc4\x83toria lor. Din nefericire, sarcina s-a sf\xc3\xa2r\xc8\x99it printr-un avort spontan._NEWLINE_Delfinul \xc8\x99i Louis Stanislas nu aveau o rela\xc8\x9bie foarte bun\xc4\x83, se certau adesea, la fel ca \xc8\x99i so\xc8\x9biile lor. De fapt, contele de Provence a contestat legitimitatea primului copil al Marie Antoinette \xc8\x99i p\xc3\xa2n\xc4\x83 la na\xc8\x99terea unui mo\xc8\x99tenitor pe linie masculin\xc4\x83, contele a f\xc4\x83cut tot ce-a stat \xc3\xaen puterea sa de a se promova pe el \xc8\x99i pe so\xc8\x9bia sa ca urm\xc4\x83torii \xc3\xaen linia de succesiune la tron._NEWLINE_La decesul bunicului so\xc8\x9bului ei, Ludovic al XV-lea al Fran\xc8\x9bei, \xc3\xaen 1774, cumnatul ei i-a succedat ca Ludovic al XVI-lea. So\xc8\x9bul ei, contele de Provence a primit titlul de Monsieur ca al doilea frate al regelui - o tradi\xc8\x9bie la curtea Fran\xc8\x9bei. Marie Jos\xc3\xa9phine a primit titlul de Madame._NEWLINE_A fost \xc3\xaens\xc4\x83rcinat\xc4\x83 \xc3\xaen 1774 \xc8\x99i 1781, \xc3\xaens\xc4\x83 ambele sarcini au e\xc8\x99uat. \xc3\x8en cele din urm\xc4\x83, mariajul a r\xc4\x83mas f\xc4\x83r\xc4\x83 mo\xc8\x99tenitori. F\xc4\x83r\xc4\x83 copii, f\xc4\x83r\xc4\x83 influen\xc8\x9b\xc4\x83 politic\xc4\x83, ea s-a raliat \xc3\xaempotiva reginei \xc3\xaens\xc4\x83 f\xc4\x83r\xc4\x83 succes \xc3\xaen timp ce so\xc8\x9bul ei a orchestrat o opozi\xc8\x9bie \xc3\xaempotriva reginei. Marie Jos\xc3\xa9phine a tr\xc4\x83it retras\xc4\x83 la Versailles._NEWLINE_\xc3\x8en timpul revolu\xc8\x9biei, Marie Jos\xc3\xa9phine \xc8\x99i so\xc8\x9bul ei au locuit la Palatul Luxembourg \xc3\xaen timp ce restul familiei regale a locuit la Palatul Tuileries. Cuplul de Provence a reu\xc8\x99it s\xc4\x83 scape \xc3\xaen \xc8\x9a\xc4\x83rile de Jos austriece \xc3\xaens\xc4\x83 familia regal\xc4\x83 a fost prins\xc4\x83 la Varennes \xc3\xaen iunie 1791._NEWLINE_\xc3\x8en 1791 Marie Jos\xc3\xa9phine a plecat \xc3\xaen Germania. La 8 iunie 1795, Ludovic al XVII-lea al Fran\xc8\x9bei, singurul fiu supravie\xc8\x9buitor al regelui Ludovic al XVI-lea \xc8\x99i a reginei Maria Antoneta a murit \xc3\xaen \xc3\xaenchisoare iar la 16 iunie curtea francez\xc4\x83 din exil l-a proclamat pe so\xc8\x9bul ei rege al Fran\xc8\x9bei sub numele de Ludovic al XVIII-lea._NEWLINE_\xc3\x8en 1798, Marie Jos\xc3\xa9phine \xc3\xaenc\xc4\x83 locuia \xc3\xaen Germania \xc3\xaempreun\xc4\x83 cu o prieten\xc4\x83. Ea a refuzat s\xc4\x83 participe la nunta nepoatei ei Marie-Th\xc3\xa9r\xc3\xa8se Charlotte cu nepotul ei Louis Antoine d'Artois, duce de Angoul\xc3\xaame._NEWLINE_Marie Jos\xc3\xa9phine a murit de edem la Casa Hartwell, re\xc8\x99edin\xc8\x9ba englez\xc4\x83 a familiei regale franceze exilate. \xc3\x8enconjurat\xc4\x83 \xc3\xaen ultimele ei zile de curtea francez\xc4\x83, ea \xc8\x99i-a cerut iertare pentru gre\xc8\x99elile comise \xc3\xaen special lui Louis. A fost \xc3\xaenmorm\xc3\xa2ntat\xc4\x83 la Westminster Abbey. Un an mai t\xc3\xa2rziu corpul a fost mutat la ordinele lui Louis \xc3\xaen regatul Sardiniei."